text: Politiet finder 42 døde dyr på gård - køer var mumificerede
  30 oktober 2017 kl. 12.11
  Der kommer et retsligt efterspil som følge af det makabre fund, fortæller viceinspektør fra Sydøstjyllands Politi.
  Sydøstjyllands Politi rykkede fredag formiddag ud til en større dyreværnssag på Bjerrevej i Bjerre sydøst for Horsens, skriver Horsens Folkeblad mandag.
  En kontrolenhed under fødevaremyndighederne havde opdaget 26 døde kreaturer i en stald på en gård på Bjerrevej.
  - Da politiet kommer derud, og man begynder at tælle efter, finder man i alt 42 døde kreaturer. Nogle er mumificerede og har ligget der længe, og dyrene går i meter høj afføring og har ikke adgang til mad og vand, oplyser fungerende viceinspektør Poul Steffensen fra Sydøstjyllands Politi.
  - Har mistet overblikket
  Der var yderligere otte levende kreaturer i stalden, og de blev slået ned på stedet.
  Ved siden af gården gik der nogle køer og kalve på en mark, og de så ifølge politiet ud til at være i god stand og havde adgang til vand og mad.
  - Det er et landbrug, hvor man tilsyneladende har mistet overblikket over sin bedrift, så der bliver et retsligt efterspil i forhold til ejerne, siger Poul Steffensen.
  